OKRESNÁ PROKURATÚRA ZVOLEN 
Trhová 7, 960 19 Zvolen 1	

Číslo: 2 Pv 375/15/6611-26	Zvolen 15.02.2017 
EEČ: 2-51-15-2017
U Z N E S E N I E
Trestná vec:	obv. XXXXX
Trestný čin:	prečin: neodvedenie dane a poistného podľa § 277 odsek 1 Trestného zákona
prečin: nezaplatenie dane a poistného podľa § 278 odsek 1 Trestného zákona
Rozhodol: 	prokurátorka Okresnej prokuratúry Zvolen 
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX
trvalé bydlisko: XXXXX 2490/31 XXXXX
väzba: nie
ktorý je trestne stíhaný pre trestný čin:
-	prečin: neodvedenie dane a poistného podľa § 277 odsek 1 Trestného zákona
štádium: dokonaný trestný čin
forma trestnej súčinnosti: jeden páchateľ vo veci
-	prečin: nezaplatenie dane a poistného podľa § 278 odsek 1 Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
v úmysle zadovážiť si neoprávnený finančný prospech ako jediný konateľ spoločnosti XXXXX spol. s.r.o. so sídlom Hviezdoslavova 1, XXXXX, IČO: XXXXX, ktorého XXXXX, pobočka XXXXX viedla od 01.01.2012 do 30.04.2015 ako zamestnávateľa povinného odvádzať poistné na nemocenské poistenie, dôchodkové zabezpečenie a sociálne poistenie
- zrazil a neodviedol z vymeriavacieho základu miezd svojich zamestnancov XXXXX a XXXXX poistné na nemocenské poistenie, dôchodkové zabezpečenie a sociálne poistenie Sociálnej poisťovni, pobočka XXXXX za obdobie mesiacov december 2014 - január 2015 podľa predložených mesačných výkazov v sume 337,10 €,
- zrazil a neodviedol z vymeriavacieho základu miezd svojich zamestnancov XXXXX a XXXXX preddavky na poistné na verejné zdravotné poistenie Všeobecnej zdravotnej poisťovni, a.s. za obdobie mesiacov december 2014 - január 2015 podľa predložených mesačných výkazov v sume 143,45 €,
- nezaplatil splatné poistné za zamestnávateľa, ktorého povinnosť mu vznikla na základe mesačných výkazov predložených do Sociálnej poisťovni, pobočka XXXXX za obdobie mesiacov december 2014 - január 2015 v sume 897,48 €,
- nezaplatil splatné poistné za zamestnávateľa, ktorého povinnosť mu vznikla na základe mesačných výkazov predložených do Všeobecnej zdravotnej poisťovni, a.s. za obdobie mesiacov december 2014 -január 2015 v sume 358,64 €,
čím Sociálnej poisťovni, pobočka XXXXX, Š. Moyzesa 1369/52, XXXXX znížil príjmy o sumu 1.234,58 € a Všeobecnej zdravotnej poisťovni, a.s. XXXXX 17, XXXXX, IČO: XXXXX o sumu vo výške 502,09 €,

lebo zanikla trestnosť činu.

Odôvodnenie:
	Vyšetrovateľ OR PZ OKP XXXXX vo veci vedenej pod sp. zn. ORP-XXXXX viedol trestné stíhanie proti obvinenému XXXXX, nar. XXXXX pre prečin neodvedenia dane a poistného podľa § 277 ods. 1 Tr. zákona v súbehu s prečinom nezaplatenia dane a poistného podľa § 278 ods. 1 Tr. zákona na tom skutkovom základe, že obvinený v úmysle zadovážiť si neoprávnený finančný prospech ako jediný konateľ spoločnosti XXXXX, spol. s.r.o. so sídlom Hviezdoslavova 1, XXXXX, IČO: XXXXX, ktorého XXXXX, pobočka XXXXX viedla od 01.01.2012 do 30.04.2015 ako zamestnávateľa povinného odvádzať poistné na nemocenské poistenie, dôchodkové zabezpečenie a sociálne poistenie zrazil a neodviedol z vymeriavacieho základu miezd svojich zamestnancov XXXXX a XXXXX poistné na nemocenské poistenie, dôchodkové zabezpečenie a sociálne poistenie Sociálnej poisťovni, pobočka XXXXX za obdobie mesiacov december 2014 - január 2015 podľa predložených mesačných výkazov v sume 337,10 € a nezaplatil splatné poistné za zamestnávateľa, ktorého povinnosť mu vznikla na základe mesačných výkazov predložených do Sociálnej poisťovni, pobočka XXXXX za obdobie mesiacov december 2014 - január 2015 v sume 897,48 €, čím Sociálnej poisťovni, pobočka XXXXX, Š. Moyzesa 1369/52, XXXXX znížil príjmy o sumu 1.234,58 €. Rovnako zrazil a neodviedol z vymeriavacieho základu miezd svojich zamestnancov XXXXX a XXXXX preddavky na poistné na verejné zdravotné poistenie Všeobecnej zdravotnej poisťovni, a.s. za obdobie mesiacov december 2014 - január 2015 podľa predložených mesačných výkazov v sume 143,45 € a nezaplatil splatné poistné za zamestnávateľa, ktorého povinnosť mu vznikla na základe mesačných výkazov predložených do Všeobecnej zdravotnej poisťovni, a.s. za obdobie mesiacov december 2014 -január 2015 v sume 358,64 €, teda spolu znížil príjem Všeobecnej zdravotnej poisťovni, a.s. XXXXX 17, XXXXX, IČO: XXXXX o sumu vo výške 502,09 €.

	Obvinený XXXXX v prípravnom konaní uviedol, že si je vedomý nezaplatenia poistného, avšak nesúhlasí s výškou sumy, ktorú by mal poisťovniam uhradiť. Poistné za zamestnávateľa plynie zo zúčtovaných miezd zamestnancov a pokiaľ títo v spoločnosti pracovali do mesiaca január 2015, tak malo byť poistné za zamestnávateľa určené obdobím tak ako za zamestnancov do mesiaca január 2015. 
Splnomocnený zástupca za poškodenú Sociálnu poisťovňu pobočka XXXXX XXXXX uviedla, že spoločnosť XXXXX podľa predložených mesačných výkazov poistného za obdobie 12/2014 - 4/2015 neuhradila Sociálnej poisťovni splatné poistné za zamestnancov v sume 1 366,74 € a za zamestnávateľa v sume 3 648,38 €. Pri následnom výsluchu svedkyňa uviedla, že sa k trestnému stíhaniu s nárokom na náhradu škody nepripája, lebo škoda bola v plnej výške za skutok, ktorý je obvinenému kladený za vinu uhradená a to dňa 23.12.2016 spolu vo výške 1 399,57 €. 
Splnomocnený zástupca poškodenej Všeobecnej zdravotnej poisťovne a. s. XXXXX XXXXX uviedla, že za predmetnú spoločnosť evidujú nedoplatok na poistnom za zamestnávateľa vo výške 1 554,84 € za obdobie 12/2014 - 12/2015 a za to isté obdobie za zamestnancov nedoplatok vo výške 621,93 €. Následne svedkyňa uviedla, že spoločnosť XXXXX poukázala dňa 23.12.2016 na účet VzP úhradu vo výške 358,64 €, pričom zrejme ide o úhradu poistného za zamestnávateľa za obdobie 12/2014 - 1/2015.  Dňa 25.01.2017 bola prijatá úhrada čiastky 143,45 € ako poistné za zamestnancov XXXXX a p. XXXXX za obdobie 12/2014 - 1/2015. 
XXXXX XXXXX uviedol, že pracoval v spoločnosti XXXXX asi od 01.03.2014, pričom oficiálny pracovný pomer ukončený nebol, v spoločnosti však od februára 2015 reálne nevykonával žiadnu činnosť. Do nového zamestnania nastúpil asi v marci alebo v apríli 2015. 
XXXXX uviedol, že pre firmu XXXXX pracoval v období od 01.04.2014 do 31.05.2014, kedy poslednýkrát nastúpil do práce. 
Vo veci boli vypočutí svedkovia XXXXX, XXXXX, XXXXX a XXXXX, ktorí svedkovia prichádzali do styku s účtovníctvom spoločnosti XXXXX.
Do konania pribratý znalec z odboru ekonómia a manažment v znaleckom posudku skonštatoval, že podnikateľský subjekt XXXXX, spol. s r. o. mal dostatočné množstvo peňažných prostriedkov na to, aby odviedol odvody z poistného za zamestnancov a za zamestnávateľa do Všeobecnej zdravotnej poisťovne, a.s. a Sociálnej poisťovne ku dňu splatnosti poistného v sledovanom období bez ohrozenia prevádzky podnikania. Pri výsluchu znalec vyčíslil výšku nedoplatkov za obdobie 12/2014 a 01/2015 voči Sociálnej poisťovni za zamestnávateľa  na sumu 897,48 € a vo vzťahu k Všeobecnej zdravotnej poisťovni na sumu 358,64 €. 

Do konania pribratý znalec z odboru zdravotníctvo, odvetvie psychiatria za účelom posúdenia duševného stavu obvineného uviedol, že obvinený v čase spáchania trestného činu a ani v súčasnosti netrpel a ani netrpí duševnou poruchou ani chorobou v pravom zmysle. Znalec zistil závislosť od viacerých psychoaktívnych látok a patologické hráčstvo. Obvinený zmysel trestného konania chápe v dostatočnej miere a znalec navrhuje uloženie ochrannej liečby ambulantnou formou a to protitoxikomanickej a patologického hráčstva. Uvedený návrh znalca bude posúdený prokurátorom po právoplatnosti predmetného rozhodnutia o zastavení trestného stíhania obvineného.
Súčasťou vyšetrovacieho spisu sú návrhy na vykonanie exekúcie, výpis z Obchodného registra, správy Psychiatrickej nemocnice XXXXX, zápisnica o vydaní veci, listinné dôkazy predložené Daňovým úradom XXXXX, správy podané zdravotnými poisťovňami a Sociálnou poisťovňou, Úradom práce XXXXX, rozhodnutia súdov a správy k osobe obvineného. 
Vykonaným vyšetrovaním bolo zistené a preukázané, že obvinený XXXXX naplnil zákonné znaky skutkových podstát žalovaných prečinov neodvedenia dane a poistného podľa § 277 ods. 1 Tr. zákona a nezaplatenia dane a poistného podľa § 278 ods. 1 Tr. zákona. 
Podľa § 215 ods. 1 písm. h/ Tr. zákona prokurátor zastaví trestné stíhanie ak zanikla trestnosť činu. Podľa § 86 ods. 1 písm. e/ Tr. zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277, alebo nezaplatenia  dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 
Podľa § 86 ods. 2 Tr. zákona trestnosť uvedených trestných činov nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1. 
Lustráciou osoby obvineného XXXXX bolo preukázané, že  tento nebol za obdobný čin v predchádzajúcich dvadsiatich štyroch mesiacoch postihnutý a rovnako nebolo jeho trestné stíhanie za obdobný čin v predchádzajúcich dvadsiatich štyroch mesiacoch zastavené z dôvodu zániku trestnosti. 

Vzhľadom na vyššie uvedené som rozhodla o zastavení trestného stíhania obvineného XXXXX podľa § 215 ods. 1 písm. h/ Tr. poriadku s poukazom na ustanovenie § 86 ods. 1 písm. e/ Tr. zákona pre prečiny neodvedenia dane a poistného podľa § 277 ods. 1 Tr. zákona a nezaplatenia dane a poistného podľa § 278 ods. 1 Tr. zákona  z dôvodu účinnej ľútosti, zániku trestnosti po dodatočných úhradách dlžných odvodov poškodeným. 
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Žlnková 
prokurátorka